Kwittanza 2019: Impriża Konġunta Ewropea għall-ITER u l-Iżvilupp tal-Enerġija mill-Fużjoni Kumitat għall-Kontroll tal-Baġit Deċiżjoni tal-Parlament Ewropew tat-28 ta' April 2021 dwar il-kwittanza għall-implimentazzjoni tal-baġit tal-Impriża Konġunta Ewropea għall-ITER u l-Iżvilupp tal-Enerġija mill-Fużjoni għas-sena finanzjarja 2019 (2020/2182(DEC)) Il-Parlament Ewropew, – wara li kkunsidra l-kontijiet annwali finali tal-Impriża Konġunta Ewropea għall-ITER u l-Iżvilupp tal-Enerġija mill-Fużjoni għas-sena finanzjarja 2019, – wara li kkunsidra r-rapport annwali tal-Qorti tal-Awdituri dwar l-impriżi konġunti tal-UE għas-sena finanzjarja 2019, flimkien mar-risposti tal-impriżi konġunti, – wara li kkunsidra d-dikjarazzjoni ta' assigurazzjoni dwar l-affidabbiltà tal-kontijiet u l-legalità u r-regolarità tat-tranżazzjonijiet ta' bażi, ipprovduta mill-Qorti tal-Awdituri għas-sena finanzjarja 2019 skont l-Artikolu 287 tat-Trattat dwar il-Funzjonament tal-Unjoni Ewropea, – wara li kkunsidra r-rakkomandazzjoni tal-Kunsill tal-1 ta' Marzu 2021 dwar il-kwittanza li għandha tingħata lill-Impriża Konġunta fir-rigward tal-implimentazzjoni tal-baġit għas-sena finanzjarja 2019 (05795/2021 – C9-0029/2021), – wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea, – wara li kkunsidra l-Artikolu 106a tat-Trattat li jistabbilixxi l-Komunità Ewropea tal-Enerġija Atomika, – wara li kkunsidra r-Regolament (UE, Euratom) Nru 2018/1046 tal-Parlament Ewropew u tal-Kunsill tat-18 ta' Lulju 2018 dwar ir-regoli finanzjarji applikabbli għall-baġit ġenerali tal-Unjoni, li jemenda r-Regolamenti (UE) Nru 1296/2013, (UE) Nru 1301/2013, (UE) Nru 1303/2013, (UE) Nru 1304/2013, (UE) Nru 1309/2013, (UE) Nru 1316/2013, (UE) Nru 223/2014, (UE) Nru 283/2014, u d-Deċiżjoni Nru 541/2014/UE u li jħassar ir-Regolament (UE, Euratom) Nru 966/2012, u b'mod partikolari l-Artikolu 70 tiegħu, – wara li kkunsidra d-Deċiżjoni tal-Kunsill 2007/198/Euratom tas-27 ta' Marzu 2007 li tistabbilixxi l-Impriża Konġunta Ewropea għall-ITER u għall-Iżvilupp tal-Enerġija mill-Fużjoni u li tikkonferixxi l-vantaġġi fuqha, u b'mod partikolari l-Artikolu 5(3) tagħha, – wara li kkunsidra l-Artikoli 32 u 47 tar-Regolament ta' Delega tal-Kummissjoni (UE) Nru 1271/2013 tat-30 ta' Settembru 2013 dwar Regolament Finanzjarju ta' qafas għall-korpi msemmija fl-Artikolu 208 tar-Regolament (UE, Euratom) Nru 966/2012 tal-Parlament Ewropew u tal-Kunsill, – wara li kkunsidra r-Regolament Delegat tal-Kummissjoni (UE) 2019/715 tat-18 ta' Diċembru 2018 dwar ir-regolament finanzjarju qafas għall-korpi mwaqqfin skont it-TFUE u t-Trattat Euratom u msemmija fl-Artikolu 70 tar-Regolament (UE, Euratom) 2018/1046 tal-Parlament Ewropew u tal-Kunsill, – wara li kkunsidra l-Artikolu 100 u l-Anness V tar-Regoli ta' Proċedura tiegħu, – wara li kkunsidra r-rapport tal-Kumitat għall-Kontroll tal-Baġit (A9-0110/2021), Jagħti l-kwittanza lid-Direttur tal-Impriża Konġunta Ewropea għall-ITER u l-Iżvilupp tal-Enerġija mill-Fużjoni għall-implimentazzjoni tal-baġit tal-Impriża Konġunta għas-sena finanzjarja 2019; Jippreżenta l-kummenti tiegħu fir-riżoluzzjoni t'hawn taħt; Jagħti istruzzjonijiet lill-President tiegħu biex jgħaddi din id-deċiżjoni, kif ukoll ir-riżoluzzjoni li hija parti integrali minnha, lid-Direttur tal-Impriża Konġunta Ewropea għall-ITER u l-Iżvilupp tal-Enerġija mill-Fużjoni, lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f'Il-Ġurnal Uffiċjali tal-Unjoni Ewropea (serje L). Deċiżjoni tal-Parlament Ewropew tat-28 ta' April 2021 dwar l-għeluq tal-kontijiet tal-Impriża Konġunta Ewropea għall-ITER u l-Iżvilupp tal-Enerġija mill-Fużjoni għas-sena finanzjarja 2019 (2020/2182(DEC)) Il-Parlament Ewropew, – wara li kkunsidra l-kontijiet annwali finali tal-Impriża Konġunta Ewropea għall-ITER u l-Iżvilupp tal-Enerġija mill-Fużjoni għas-sena finanzjarja 2019, – wara li kkunsidra r-rapport annwali tal-Qorti tal-Awdituri dwar l-impriżi konġunti tal-UE għas-sena finanzjarja 2019, flimkien mar-risposti tal-impriżi konġunti, – wara li kkunsidra d-dikjarazzjoni ta' assigurazzjoni dwar l-affidabbiltà tal-kontijiet u l-legalità u r-regolarità tat-tranżazzjonijiet ta' bażi, ipprovduta mill-Qorti tal-Awdituri għas-sena finanzjarja 2019 skont l-Artikolu 287 tat-Trattat dwar il-Funzjonament tal-Unjoni Ewropea, – wara li kkunsidra r-rakkomandazzjoni tal-Kunsill tal-1 ta' Marzu 2021 dwar il-kwittanza li għandha tingħata lill-Impriża Konġunta fir-rigward tal-implimentazzjoni tal-baġit għas-sena finanzjarja 2019 (05795/2021 – C9-0029/2021), – wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea, – wara li kkunsidra l-Artikolu 106a tat-Trattat li jistabbilixxi l-Komunità Ewropea tal-Enerġija Atomika, – wara li kkunsidra r-Regolament (UE, Euratom) Nru 2018/1046 tal-Parlament Ewropew u tal-Kunsill tat-18 ta' Lulju 2018 dwar ir-regoli finanzjarji applikabbli għall-baġit ġenerali tal-Unjoni, li jemenda r-Regolamenti (UE) Nru 1296/2013, (UE) Nru 1301/2013, (UE) Nru 1303/2013, (UE) Nru 1304/2013, (UE) Nru 1309/2013, (UE) Nru 1316/2013, (UE) Nru 223/2014, (UE) Nru 283/2014, u d-Deċiżjoni Nru 541/2014/UE u li jħassar ir-Regolament (UE, Euratom) Nru 966/2012, u b'mod partikolari l-Artikolu 70 tiegħu, – wara li kkunsidra d-Deċiżjoni tal-Kunsill 2007/198/Euratom tas-27 ta' Marzu 2007 li tistabbilixxi l-Impriża Konġunta Ewropea għall-ITER u għall-Iżvilupp tal-Enerġija mill-Fużjoni u li tikkonferixxi l-vantaġġi fuqha, u b'mod partikolari l-Artikolu 5(3) tagħha, – wara li kkunsidra l-Artikoli 32 u 47 tar-Regolament ta' Delega tal-Kummissjoni (UE) Nru 1271/2013 tat-30 ta' Settembru 2013 dwar Regolament Finanzjarju ta' qafas għall-korpi msemmija fl-Artikolu 208 tar-Regolament (UE, Euratom) Nru 966/2012 tal-Parlament Ewropew u tal-Kunsill, – wara li kkunsidra r-Regolament Delegat tal-Kummissjoni (UE) 2019/715 tat-18 ta' Diċembru 2018 dwar ir-regolament finanzjarju qafas għall-korpi mwaqqfin skont it-TFUE u t-Trattat Euratom u msemmija fl-Artikolu 70 tar-Regolament (UE, Euratom) 2018/1046 tal-Parlament Ewropew u tal-Kunsill, – wara li kkunsidra l-Artikolu 100 u l-Anness V tar-Regoli ta' Proċedura tiegħu, – wara li kkunsidra r-rapport tal-Kumitat għall-Kontroll tal-Baġit (A9-0110/2021), Japprova l-għeluq tal-kontijiet tal-Impriża Konġunta Ewropea għall-ITER u l-Iżvilupp tal-Enerġija mill-Fużjoni għas-sena finanzjarja 2019; Jagħti istruzzjonijiet lill-President tiegħu biex jgħaddi din id-deċiżjoni lid-Direttur tal-Impriża Konġunta Ewropea għall-ITER u l-Iżvilupp tal-Enerġija mill-Fużjoni, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f'Il-Ġurnal Uffiċjali tal-Unjoni Ewropea (serje L). Riżoluzzjoni tal-Parlament Ewropew tad-29 ta' April 2021 li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Impriża Konġunta Ewropea għall-ITER u l-Iżvilupp tal-Enerġija mill-Fużjoni għas-sena finanzjarja 2019 (2020/2182(DEC)) Il-Parlament Ewropew, – wara li kkunsidra d-deċiżjoni tiegħu dwar il-kwittanza għall-implimentazzjoni tal-baġit tal-Impriża Konġunta Ewropea għall-ITER u l-Iżvilupp tal-Enerġija mill-Fużjoni għas-sena finanzjarja 2019, – wara li kkunsidra l-Artikolu 100 u l-Anness V tar-Regoli ta' Proċedura tiegħu, – wara li kkunsidra r-rapport tal-Kumitat għall-Kontroll tal-Baġit (A9-0110/2021), A. billi l-Impriża Konġunta Ewropea għall-ITER u l-Iżvilupp tal-Enerġija mill-Fużjoni (l-"Impriża Konġunta") ġiet stabbilita f'Marzu 2007 għal perjodu ta' 35 sena permezz tad-Deċiżjoni 2007/198/Euratom; B. billi l-membri tal-Impriża Konġunta huma l-Euratom, irrappreżentata mill-Kummissjoni, l-Istati Membri tal-Euratom, u pajjiżi terzi li kkonkludew ftehim ta' kooperazzjoni mal-Euratom fil-qasam tal-fużjoni nukleari kkontrollata; C. billi l-objettivi tal-Impriża Konġunta huma li tipprovdi l-kontribuzzjoni tal-Unjoni għall-proġett internazzjonali ITER għall-enerġija mill-fużjoni, li timplimenta l-ftehim ta' approċċ usa' bejn il-Euratom u l-Ġappun, u li tipprepara għall-kostruzzjoni ta' reattur dimostrattiv tal-enerġija mill-fużjoni; D. billi l-Impriża Konġunta bdiet taħdem b'mod awtonomu f'Marzu 2008; Ġenerali Jinnota li r-rapport tal-Qorti tal-Awdituri (il-"Qorti") dwar il-kontijiet annwali tal-Impriża Konġunta għas-sena finanzjarja 2019 (ir-"rapport tal-Qorti") isib li l-kontijiet annwali huma ppreżentati b'mod ġust, fl-aspetti materjali kollha, il-pożizzjoni finanzjarja tagħha fil-31 ta' Diċembru 2019 u r-riżultati tal-operazzjonijiet tagħha, il-flussi tal-flus tagħha u l-bidliet fl-assi netti tagħha għas-sena li kienet għadha kemm intemmet, huma konformi mar-regolament finanzjarju tagħha u mar-regoli kontabilistiċi adottati mill-uffiċjal tal-kontabbiltà tal-Kummissjoni; jinnota barra minn hekk, li t-tranżazzjonijiet ta' bażi għall-kontijiet għas-sena finanzjarja 2019 huma, fl-aspetti materjali kollha, legali u regolari; Jinnota mir-rapport tal-Qorti l-osservazzjoni li tiġbed l-attenzjoni għal-linja bażi l-ġdida tal-proġett ITER approvata mill-Kunsill ITER f'Novembru 2016; jinnota li l-istima għall-kisba ta' "l-Ewwel Plażma" u l-bidu tal-fażi operazzjonali hija fl-2025 bit-tlestija tal-fażi ta' kostruzzjoni fl-2035, filwaqt li l-linja bażi tal-2010 stmat il-kisba tal-fażi ta' kostruzzjoni fl-2020 u l-linja bażi l-ġdida tqis li din hija fl-aktar data bikrija possibbli li tista' teknikament tintlaħaq; jinnota mir-rapport ta' progress tal-Impriża Konġunta lill-Kunsill u lill-Parlament li l-progress tal-ITER lejn il-fażi tal-Ewwel Plażma huwa ta' 67,3 % u li għall-fażi ta' kostruzzjoni tal-ITER huwa ta' 53,3 %; Jinnota bi tħassib li l-Impriża Konġunta reġgħet ikkalkulat il-kontribuzzjoni tagħha għall-fażi ta' kostruzzjoni tal-proġett għal EUR 12 000 000 000, żieda mis-EUR 6 600 000 000 approvati mill-Kunsill fl-2010 (f'valuri tal-2008); jinnota li ċ-ċifra ma tinkludix kontinġenzi, minkejja li l-Kummissjoni ssuġġeriet li kontinġenza sa 24 xahar f'termini ta' skeda u minn 10 % sa 20 % f'termini ta' baġit tkun xierqa; jistieden lill-Impriża Konġunta tirrapporta lill-awtorità ta' kwittanza dwar kull żvilupp f'dan ir-rigward; Jinnota li f'April 2018, il-Kummissjoni, b'mandat mill-Kunsill, approvat il-linja bażi l-ġdida tal-ITER f'isem il-Euratom u affermat mill-ġdid l-impenn li r-riżorsi jsiru disponibbli fil-limiti tal-qafas finanzjarju pluriennali li jmiss; jinnota li l-linja bażi attwali li ddum sal-2035 għadha fis-seħħ u se tkun soġġetta għal aġġornament f'Novembru 2021; Jieħu nota tal-fatt li xi kontribuzzjonijiet finanzjarji tal-membri tal-Organizzazzjoni ITER għad iridu jiġu riċevuti; jinnota li l-kontribuzzjonijiet li l-Organizzazzjoni ITER kellha tirċievi fl-2018 kienu ta' EUR 119 363 000 u fl-2019 ammontaw għal EUR 166 240 000; jistieden lill-Impriża Konġunta tirrapporta lill-awtorità ta' kwittanza dwar l-iżviluppi kif ukoll pjan ta' azzjoni konkret f'dan ir-rigward; Jinnota li fid-29 ta' Diċembru 2020 ir-Renju Unit u l-Euratom iffirmaw ftehim ta' kooperazzjoni nukleari skont liema r-Renju Unit għandu jipparteċipa bħala membru tal-Impriża Konġunta tal-ITER u l-iżvilupp tal-Enerġija mill-Fużjoni (F4E) skont id-Deċiżjoni tal-Kunsill dwar l-F4E, u l-istatuti tagħha; jinnota li r-Renju Unit se jerġa' jaċċessa lill-Euratom bħala membru assoċjat u se jkompli jikkontribwixxi għall-F4E u l-ITER; Huwa konxju tal-fatt li, minbarra l-fażi ta' kostruzzjoni, l-Impriża Konġunta jkollha tikkontribwixxi għall-fażi operattiva tal-ITER wara l-2035 u għall-fażijiet sussegwenti ta' diżattivazzjoni u dekummissjonar tal-ITER bħala parti mill-Ftehim ITER; jinnota li l-kontribuzzjoni għall-fażijiet ta' diżattivazzjoni u ta' dekummissjonar ġew stmati, rispettivament, għal EUR 95 540 000 u għal EUR 180 200 000 (f'valuri tal-2001); Jinnota bi tħassib li għad hemm riskju ta' aktar żidiet fl-ispejjeż u fid-dewmien fl-implimentazzjoni tal-proġett ITER; jinnota li sa Marzu / April 2020, l-Impriża Konġunta kienet kapaċi żżomm id-diversi dati tal-kunsinna tal-komponenti skont l-iskeda għall-Ewwel Plażma fl-aħħar tal-2025 minkejja xi dewmien, iżda li l-pandemija tal-COVID-19 ikkawżat riskji addizzjonali li bħalissa qed jiġu analizzati u li għalihom mhux ċar jekk l-iskeda għall-Ewwel Plażma tistax tinżamm; jistieden lill-Impriża Konġunta tirrapporta lill-awtorità ta' kwittanza dwar ir-riżultat tal-aġġornament tal-linja bażi mistenni f'Novembru 2021; jissuġġerixxi li, bil-għan li jiġu evitati reviżjonijiet suċċessivi 'l fuq tal-ispiża proġettata tal-proġett, li jiġi evitat dewmien fid-dati mistennija tal-istadji importanti operattivi u li jiġi żgurat l-ogħla grad possibbli ta' affidabbiltà tal-iskeda filwaqt li titqies il-konsegwenza tas-sitwazzjoni tas-saħħa dinjija, l-Organizzazzjoni ITER tinkludi kontinġenza raġonevoli dwar kwalunkwe skeda riveduta; jipproponi kontinġenza sa 24 xahar u minn 10 sa 20 % tal-baġit propost mill-Kummissjoni f'dan ir-rigward; Ġestjoni baġitarja u finanzjarja Jinnota li l-baġit finali disponibbli għall-2019 kien jinkludi approprjazzjonijiet ta' impenn ta' EUR 729 708 445 u approprjazzjonijiet ta' pagament ta' EUR 761 187 699; jinnota li r-rati ta' użu għall-approprjazzjonijiet ta' impenn u ta' pagament kienu ta' 99,8 % u ta' 97,1 % rispettivament (meta mqabbla ma' 98,4 % u ma' 96,1 % fl-2018); Jinnota mir-rapport tal-Qorti li fl-2019, il-baġit għall-Kapitolu 3.4 – Infiq Operattiv Ieħor żdied b'85 % għal EUR 7 372 404, meta mqabbel mal-2018, u li din l-intestatura tal-baġit tintuża għal diversi kategoriji ta' nfiq; jinnota mir-rapport tal-Qorti li sabiex tiġi żgurata l-konformità mal-prinċipji baġitarji ta' trasparenza u speċifikazzjoni, għandu jinħoloq kapitolu separat tal-baġit għal kull kategorija ta' nfiq: jistieden lill-Impriża Konġunta twettaq rieżami tal-linji baġitarji u tal-metodi ta' rapportar baġitarju tagħha u tinforma lill-awtorità ta' kwittanza dwar żviluppi f'dan ir-rigward; Jinnota li mis-EUR 729 708 445 disponibbli għall-approprjazzjonijiet ta' impenn, 100 % ġew implimentati permezz ta' impenji individwali diretti (meta mqabbla ma' 98,4 % fl-2018) li juri żieda ta' 1,6 %; Jinnota li, fl-2019, il-bilanċ tal-eżitu tal-baġit ammonta għal EUR 824 174 (meta mqabbel ma' EUR 1 316 734 fl-2018); Jinnota, bi tħassib kbir, li mir-rapport tal-Qorti fi proċedura waħda ta' akkwist ta' valur għoli fl-2019, l-iskedi ppubblikati inizjalment u l-iskadenzi tal-Impriża Konġunta ma kinux realistiċi peress li ma qisux bis-sħiħ il-kumplessità tal-proċess innifsu (jiġifieri, żjarat fuq il-post) jew tal-kuntratt; jinnota mir-risposta tal-Impriża Konġunta li l-iskeda ta' akkwist ippjanata kienet tabilħaqq ta' sfida iżda konformi mar-rekwiżiti regolatorji, u li ħadet kull pass possibbli biex tissalvagwardja l-kompetizzjoni ġusta u trasparenti; jinnota, barra minn hekk, li r-rapport tal-Qorti sab li, fir-rigward tal-proċess ta' evalwazzjoni, f'każ wieħed il-piż amministrattiv biex tiġi ppruvata l-ekwivalenza għaċ-ċertifikazzjoni speċifika, meħtieġa bħala parti mill-kriterji tal-għażla, seta' skoraġġixxa lil kuntratturi potenzjali li għandhom ċertifikazzjonijiet ekwivalenti milli jissottomettu offerta; jinnota r-risposta tal-Impriża Konġunta li r-rekwiżit ta' ċertifikazzjoni kien immexxi mill-qafas regolatorju nukleari għall-installazzjoni tal-ITER skont il-liġi Franċiża, li mmitigat l-effett fuq il-kompetizzjoni billi ppermettiet li jintużaw ċertifikazzjonijiet ekwivalenti, u li ma setgħetx tevalwa minn qabel ċertifikazzjonijiet potenzjalment ekwivalenti; jistieden lill-Impriża Konġunta tantiċipa u tvara l-proċedura ta' akkwist tagħha b'mod diliġenti u realistiku, biex tevita self kurrenti jew dewmien potenzjali, kif ukoll telf ta' fondi; jistieden lill-Impriża Konġunta ttejjeb il-proċess tal-ippjanar tal-akkwist tagħha billi tippubblika skedi ta' żmien realistiċi mill-bidu, kif ukoll il-proċess ta' evalwazzjoni u negozjar tagħha fid-definizzjoni ċara tal-kamp ta' applikazzjoni tan-negozjati fir-rigward tad-dokumenti tal-offerta; Jinnota li l-Impriża Konġunta implimentat l-azzjoni ta' rimedju biex issaħħaħ is-sistema finanzjarja u ta' kontroll bl-għan li ttejjeb it-trasparenza, u li s-sistema l-ġdida kienet ivvalutata mill-Qorti fil-proċess tal-awditjar tagħha fl-2019 li kkonferma li l-għodda l-ġdida tal-IT issa qed tipprovdi l-aċċertament għall-ġestjoni tal-missjoni u assenjat l-ispiża tal-missjonijiet lill-kapitolu baġitarju differenti; jinnota, barra minn hekk, mir-risposta tal-Impriża Konġunta li se tistabbilixxi linja baġitarja speċifika li tospita l-ispiża tar-riżorsi esterni internalizzati iżda mhux għal infiq operattiv ieħor ta' natura amministrattiva skont il-Kapitolu 3.4 - Infiq Operattiv Ieħor, meta wieħed iqis li dan jirrappreżenta ammont baxx ħafna meta mqabbel mal-iskala tal-infiq operattiv; Prestazzjoni Jinnota mill-valutazzjoni annwali li l-bord ta' assessuri kkonkluda li l-livell ta' kultura ta' sikurezza nukleari fi ħdan l-Impriża Konġunta mhuwiex sodisfaċenti; jinnota u jilqa' pożittivament li matul l-2019, l-Impriża Konġunta ħarġet pjan ta' azzjoni ġdid bħala reazzjoni għar-rapport ta' awditu l-ġdid tal-kapaċità ta' awditjar intern dwar il-ġestjoni tas-sikurezza nukleari u li l-awditu dwar kuntratti ta' raġġi newtrali issa huwa meqjus bħala implimentat bis-sħiħ; Jinnota mir-rapport tal-Qorti li fl-2019, il-bord ta' tmexxija tal-Impriża Konġunta ħatar grupp ad hoc biex jirrieżamina s-sistema ta' rappurtar tiegħu, u li l-grupp ad hoc ippropona li tiġi introdotta sistema ġdida ta' ġestjoni tal-valur miksub (EVM), kif approvata mill-bord ta' tmexxija f'April 2019; jinnota bi tħassib, madankollu, li s-sistema EVM proposta la tqis ir-rakkomandazzjonijiet kollha tal-esperti indipendenti u lanqas tipprovdi informazzjoni ċara dwar il-progress tekniku li ntlaħaq f'dak li jirrigwarda l-ispejjeż imġarrba sa dakinhar, rigward it-total tal-obbligi ta' twettiq tal-Impriża Konġunta għall-proġett ITER; jinnota mir-rapport tal-Qorti li meta wieħed iqis l-importanza tas-sistema EVM il-ġdida biex tiġi segwita l-prestazzjoni, huwa kruċjali li l-effikaċja tagħha matul il-fażi ta' implimentazzjoni tiġi mmonitorjata mill-Impriża Konġunta u li l-bord ta' tmexxija jiġi infurmat meta jirriżultaw kwistjonijiet sinifikanti; jisħaq fuq il-fatt li s-sistema EVM hija konformi mar-rekwiżiti tal-bord ta' tmexxija tal-Impriża Konġunta, li huwa magħmul mill-Istati Membri u li assenja grupp ta' ħidma ddedikat biex ifassal is-sistema EVM skont il-karatteristiċi speċjali tal-Impriża Konġunta; jinnota mir-risposta tal-Impriża Konġunta li l-EVM issa stabbli u hija r-riżultat ta' interazzjoni estensiva mal-grupp ad hoc ta' esperti tal-ippjanar pluriennali (il-"Grupp"); jinnota r-rakkomandazzjoni tal-Grupp li l-miżuri EVM klassiċi mhumiex rakkomandati minħabba l-karatteristiċi speċjali tal-Impriża Konġunta u l-ammont ta' sforz rikjest biex jiġu implimentati, u li minflok għandhom jintużaw il-miżuri EVM biex isir monitoraġġ tal-prestazzjoni tal-Impriża Konġunta; jinnota, barra minn hekk, li l-Impriża Konġunta tqis li ma hija meħtieġa l-ebda azzjoni ulterjuri f'dak ir-rigward wara li kien hemm konformità sħiħa mad-deċiżjonijiet tal-Grupp; jilqa' pożittivament l-adozzjoni, min-naħa tal-Impriża Konġunta, ta' rapportar aktar konsistenti dwar il-prestazzjoni tal-proġett permezz tal-adozzjoni ta' ktejjeb tal-proġett; jistieden lill-Impriża Konġunta twessa' s-sistema EVM bil-kriterji użati biex jiġu analizzati r-rakkomandazzjonijiet tal-esperti indipendenti u jiġi garantit l-aċċess pubbliku għall-ktejjeb tal-proġett; Jinnota li l-Impriża Konġunta tuża indikaturi ewlenin tal-prestazzjoni (KPIs) fi proġetti u żoni programmatiċi differenti kif ukoll indikaturi tekniċi u mhux tekniċi, u li l-Impriża Konġunta tiżgura li l-linja bażi tinżamm permezz ta' proċessi ta' kontroll tat-tibdil flimkien mal-Organizzazzjoni ITER; jinnota li sar titjib fl-effiċjenza li jista' jitkejjel permezz ta' proġetti ta' titjib li għandhom fil-mira ż-żmien għar-reklutaġġ, iż-żmien għall-akkwist kif ukoll l-iffirmar u l-ħlas ta' kuntratti; jinnota li l-Impriża Konġunta lestiet erba' proġetti ta' titjib dwar l-istima fil-proċessi ta' tlestija, l-għodda għad-devjazzjonijiet tal-kuntratti, il-ġestjoni tad-dokumenti u t-tnaqqis tad-dewmien fl-iskeda; jistieden lill-Impriża Konġunta tieħu aktar passi biex tikkalibra l-KPIs tagħha biex tkejjel bl-aħjar mod kemm it-twettiq ġenerali kif ukoll il-kisba tal-objettivi speċifiċi għall-proġett; Jitlob li l-Impriża Konġunta teżamina mill-ġdid l-istrateġija ta' komunikazzjoni tagħha biex tiżgura li l-partijiet ikkonċernati rilevanti jkunu konxji mill-missjoni, l-attivitajiet u l-kisbiet tagħha; Jinnota li l-korpi ta' governanza mmonitorjaw mill-qrib il-progress u l-prestazzjoni tal-proġetti tal-binjiet u tal-istrutturi f'vakwu, filwaqt li żammew il-proġett tal-bini fil-baġit stabbilit u adottaw pjan ta' aċċelerazzjoni tal-prestazzjoni fir-rigward tal-proġett tal-istrutturi f'vakwu; jinnota, barra minn hekk, l-istrateġija l-ġdida tal-kuntratti għall-kojls tal-kamp polojdali biex tittejjeb il-prestazzjoni tal-proġett u jiġu mmitigati r-riskji; Prevenzjoni u ġestjoni tal-kunflitti ta' interess u trasparenza Jinnota li l-istrateġija aġġornata tal-Impriża Konġunta kontra l-frodi ġiet adottata mill-bord ta' tmexxija lejn l-aħħar tal-2019 flimkien ma' pjan ta' azzjoni; jinnota, barra minn hekk, li ġie introdott qafas ġdid ta' politika ta' ġestjoni tal-proċess tan-negozju b'immappjar sħiħ tal-proċessi u l-kompilazzjoni ta' portafoll komplut ta' proċeduri ta' ħidma; iħeġġeġ lill-Impriża Konġunta tkompli ssaħħaħ il-qafas tal-etika tagħha billi tirrevedi u ttejjeb il-miżuri għall-prevenzjoni tal-fastidju, il-frodi u l-kunflitti ta' interess kif ukoll tipproteġi lill-informaturi; Jinnota li l-Uffiċċju Ewropew ta' Kontra l-Frodi u l-uffiċjal tal-etika kkoordinaw u fasslu l-istrateġija tal-Impriża Konġunta kontra l-frodi, inkluż il-pjan ta' azzjoni tagħha għall-2020 sal-2023 li jfittxu l-infurzar tal-ġestjoni tal-kunflitti ta' interess b'mod partikolari fir-rigward tal-għażla tal-persunal u l-fażi tal-implimentazzjoni tal-kuntratti, u l-pagamenti u dak li ġie adottat mill-bord ta' tmexxija fi tmiem l-2019; jinnota li fir-rigward tad-dikjarazzjonijiet ta' interess, ġew elaborati azzjonijiet ġodda għall-2020 sal-2023 abbażi ta' valutazzjoni komprensiva tar-riskju magħmula mill-uffiċjal tar-riskju flimkien mal-uffiċjal tal-etika; Jinnota li f'konformità mal-politiki kontra l-frodi adottati, l-Impriża Konġunta ppubblikat is-CVs u d-dikjarazzjonijiet ta' interess tal-membri tal-bord ta' tmexxija tagħha; jilqa' pożittivament il-pubblikazzjoni tad-dikjarazzjonijiet ta' interess tal-membri tal-bord ta' tmexxija tal-Impriża Konġunta; uħud mid-dikjarazzjonijiet għandhom il-possibbiltà li jiġu editjati online, inkluż l-isem; jitlob li d-dikjarazzjonijiet jiġu aġġornati biex tissewwa din il-kwistjoni; Persunal u reklutaġġ Jinnota mir-rapport tal-Qorti li l-oqsma ta' enfasi tal-valutazzjoni tal-2019 mill-bord tal-esperti esterni kienu jinkludu l-ġestjoni tar-riżorsi umani u l-identifikazzjoni ta' bosta problemi u riskji fil-livell tal-maniġment superjuri u tal-kultura korporattiva; jinnota mir-rapport tal-Qorti li din is-sitwazzjoni, jekk ma tiġix solvuta, tista' taffettwa b'mod negattiv il-prestazzjoni tal-Impriża Konġunta; jinnota mir-risposta tal-Impriża Konġunta li l-maniġment tagħha qed jieħu azzjoni billi jintroduċi programm komprensiv ta' żvilupp ta' tmexxija, li jinkludi kkowċjar u feedback totali, fost miżuri oħra rrakkomandati mill-assessuri; iħeġġeġ lill-Impriża Konġunta tadotta r-rakkomandazzjonijiet b'mod diliġenti u tikkonforma magħhom, u tevita li tikkomprometti l-prestazzjoni tal-Impriża Konġunta u l-benessri tal-impjegati tagħha; Jinnota mir-rapport tal-Qorti li minħabba r-restrizzjoni tat-tabella tal-persunal f'termini ta' persunal statutorju, l-Impriża Konġunta tuża dejjem aktar riżorsi kkuntrattati jew internalizzati, anke għal pożizzjonijiet li jitqiesu bħala kompetenzi u responsabbiltajiet ewlenin għall-Impriża Konġunta (bħall-unità tas-sikurezza nukleari), li fl-2019 diġà laħqet il-livell ta' madwar 62 % tal-persunal statutorju tagħha; jinnota mir-rapport tal-Qorti li l-maniġment tar-riżorsi umani tal-Impriża Konġunta ma għandux informazzjoni aġġornata dwar id-daqs ta' dawk ir-riżorsi, peress li l-maniġment tagħha huwa deċentralizzat f'livell ta' unità jew ta' direttorat, u li din is-sitwazzjoni tippreżenta riskji sinifikanti rigward iż-żamma tal-kompetenzi ewlenin, in-nuqqas ta' ċarezza fl-obbligu ta' rendikont, it-tilwim ġudizzjarju possibbli, u inqas effiċjenza tal-persunal; jinnota, barra minn hekk, li l-ispejjeż għall-persunal internalizzat jiġu ddebitati lill-Kapitolu 3.4 – Infiq Operattiv Ieħor, flimkien ma' diversi spejjeż operazzjonali oħra, li jmur kontra l-prinċipju baġitarju tal-ispeċifikazzjoni u t-trasparenza; jinnota r-risposta tal-Impriża Konġunta li diżaggregazzjoni tal-Kapitolu 3.4 bil-ħolqien ta' linja baġitarja speċifika li tospita l-ispiża ta' riżorsi esterni internalizzati se tiġi stabbilita mill-baġit tal-2021 'il quddiem; jistieden lill-Impriża Konġunta tirrieżamina u tadatta b'mod adegwat il-politiki tagħha dwar ir-riżorsi umani, il-proċeduri ta' reklutaġġ u l-estimi tal-persunal u tal-baġit; jistieden lill-Impriża Konġunta tirrapporta minnufih kwalunkwe diffikultà potenzjali identifikata lill-Kummissjoni u lill-Uffiċċju Ewropew għas-Selezzjoni tal-Persunal sabiex tirrimedja s-sitwazzjoni u tevita nuqqas ta' persunal u xogħol b'lura; jisħaq fuq il-fatt li l-Impriża Konġunta għandha tikkunsidra r-riskji potenzjali għas-sigurtà u għar-reputazzjoni li l-esternalizzazzjoni eċċessiva u l-użu ta' fornituri esterni jistgħu jġibu magħhom; Jinnota li, fi tmiem l-2019, l-F4E kellha 159 mara u 279 raġel fit-tabella tal-persunal tagħha, fejn l-irġiel kienu jokkupaw il-maġġoranza tal-postijiet tax-xogħol fi tnejn mit-tliet kategoriji tal-persunal, filwaqt li aktar minn 50 % tal-aġenti kuntrattwali tal-Unjoni kienu nisa; jinnota wkoll li 22 Stat Membru kienu rappreżentati fost il-persunal tal-Impriża Konġunta, li l-biċċa l-kbira tal-membri tal-persunal kienu ġejjin minn tliet Stati Membri, u li membru wieħed tal-persunal kien ġej minn wieħed minn erba' Stati Membri oħra; iħeġġeġ lill-Impriża Konġunta tipprova tikseb rappreżentanza bilanċjata kemm ġeografika u kemm mil-lat ta' ġeneru, filwaqt li jirrikonoxxi li dan jiddependi mill-applikanti għal pożizzjonijiet vakanti jew minn dawk li jwieġbu s-sejħiet għal espressjonijiet ta' interess. Jinnota mir-risposta tal-Impriża Konġunta li l-limiti baġitarji fuq il-persunal statutorju previsti fit-tabella tal-persunal huma ferm inqas mill-ħtiġijiet tal-proġett ITER, u li d-diversi azzjonijiet previsti fl-ambitu ta' dan il-programm ta' mmaniġġjar tar-riskju varat f'April 2020 jindirizzaw il-kwistjonijiet imsemmija mill-Qorti u jipprovdu salvagwardji; jinnota, barra minn hekk, li l-analiżi tal-ispejjeż meta mqabbla mal-benefiċċji kif ukoll il-valutazzjoni komparattiva mitluba mill-kumitat amministrattiv u ta' tmexxija għal Novembru 2020 se jippermettu wkoll diskussjoni dwar id-dipendenza tal-Impriża Konġunta mir-riżorsi esterni u r-rekwiżiti statutorji; jinnota, barra minn hekk, li l-Impriża Konġunta ħadet miżuri biex ittejjeb il-proċeduri tal-għażla tal-persunal billi ttejjeb il-konformità u l-kwalità tar-reklutaġġ u tnaqqas il-piż amministrattiv u ż-żmien ta' tħejjija, u li dawk il-miżuri ġew ikkonsolidati fil-proċeduri operattivi standard interni u esterni riveduti adottati f'Jannar 2020; Jinnota li l-Impriża Konġunta stabbiliet u adottat is-sistema tagħha stess għall-ġestjoni tas-saħħa u s-sikurezza fl-2019 biex tissalvagwardja s-saħħa fuq il-post tax-xogħol li toriġina mid-Direttiva tal-Kunsill 89/391/KEE; Jilqa' l-fatt li l-bord ta' tmexxija tal-Impriża Konġunta fl-2019 adotta aġġornament tal-istrateġija tiegħu ta' kontroll intern, li għandu l-għan li jipprovdi aċċertament raġonevoli lid-direttur tal-F4E u lill-partijiet ikkonċernati esterni dwar l-istat tal-kontroll intern tal-Impriża Konġunta, u li huwa strutturat fuq it-tliet linji ewlenin ta' difiża tal-istitut tal-awdituri interni u jgħaqqad is-sistema ta' kwalità tal-ITER u l-qafas ta' kontroll intern tal-Kummissjoni; jinnota li l-Impriża Konġunta għandha sistema għall-immaniġġjar tar-riskji fil-livell korporattiv u tal-proġett ibbażata fuq is-sistema ta' ġestjoni integrata tagħha u l-istandards ta' ġestjoni u kontroll intern tagħha; jinnota li l-valutazzjoni ġenerali tas-sistema ta' ġestjoni integrata kkonkludiet li s-sistema kumplessivament hija effettiva b'xi titjib meħtieġ; jinnota li t-titjib tal-ICF jiddependi fuq iċ-ċarezza tal-indikaturi ewlenin tal-prestazzjoni użati għall-monitoraġġ tal-effikaċja tal-attivitajiet ta' kontroll stabbiliti; jinnota l-fatt li l-biċċa l-kbira tal-Impriżi Konġunti adottaw l-ICF il-ġdid tal-Kummissjoni; Jinnota li, matul l-2019, l-Impriża Konġunta għalqet żewġ awditi ex post dwar l-għotjiet u li tnejn oħra għadhom għaddejjin; jinnota li l-għotjiet jirrappreżentaw porzjon minimu tal-baġit operattiv u li fl-2019, l-impenji tal-Impriża Konġunta għall-għotjiet irrappreżentaw biss 0,13 % tal-approprjazzjonijiet ta' impenn operazzjonali totali; jistieden lill-Impriża Konġunta torganizza awditi ex post dwar l-użu ta' mezzi baġitarji aktar sinifikanti; Jinnota r-risposta tal-Impriża Konġunta li taqbel dwar l-importanza ta' komunikazzjonijiet effettivi u li għandha politika ta' komunikazzjoni esterna definita b'mod ċar, li tistabbilixxi l-prijoritajiet, l-objettivi u l-eżiti mistennija; Akkwist u għotjiet operazzjonali Jinnota li, matul l-2019, ġew varati 43 proċedura ta' akkwist operattiv, ġew mogħtija 74 kuntratt għall-akkwist operattiv filwaqt li ġew iffirmati 75.
Extracted from TA-9-2021-0206_MT.docx